b'\n_START_ARTICLE_\nTrak\xc5\xb3 vaivadija\n_START_SECTION_\nVaivadija iki 1564 m.\n_START_PARAGRAPH_\nLietuvai tapus vieninga valstybe, valdoma Did\xc5\xbeiojo kunigaik\xc5\xa1\xc4\x8dio ir siekiant suvienodinti Lietuvos ir Lenkijos karalyst\xc4\x97s, dviej\xc5\xb3 valstybi\xc5\xb3, valdom\xc5\xb3 vieno karaliaus, administracin\xc4\xaf-teritorin\xc4\xaf suskirstym\xc4\x85, 1413 m. pagal Horodl\xc4\x97s sutart\xc4\xaf buvo panaikintos Lietuvos kunigaik\xc5\xa1tyst\xc4\x97, Trak\xc5\xb3 kunigaik\xc5\xa1tyst\xc4\x97 ir Gardino kunigaik\xc5\xa1tyst\xc4\x97 bei sudarytos Vilniaus ir Trak\xc5\xb3 vaivadijos. \xc5\xbdemaitijos seni\xc5\xabnija taip pat buvo prilyginta vaivadijai. Trak\xc5\xb3 vaivadija sudaryta i\xc5\xa1 Trak\xc5\xb3 kunigaik\xc5\xa1tyst\xc4\x97s, dalies Lietuvos kunigaik\xc5\xa1tyst\xc4\x97s ir dalies Gardino kunigaik\xc5\xa1tyst\xc4\x97s. 1422 m. Melno taikos sutartimi prie vaivadijos buvo prijungta jotvingi\xc5\xb3 gyventos \xc5\xbeem\xc4\x97s - Dainava._NEWLINE_Suk\xc5\xabrimo prad\xc5\xbeioje Trak\xc5\xb3 vaivadija buvo antroji pagal plot\xc4\x85 ir rang\xc4\x85 LDK vaivadija (po Vilniaus vaivadijos). Jos branduol\xc4\xaf sudar\xc4\x97 Trak\xc5\xb3 apskritis (26 vals\xc4\x8diai), Kauno (Kauno pilis ir 3, nuo XVI a. 5 vals\xc4\x8diai), Gardino apygardos, Upyt\xc4\x97s ir Kurkli\xc5\xb3 vals\xc4\x8diai. Nominaliai vaivadijai ir realiai Trak\xc5\xb3 vaivadijos karinei vadovybei priklaus\xc4\x97 Palenk\xc4\x97 (nuo 1501\xe2\x80\x931514 m. liko tik karin\xc4\x97 priklausomyb\xc4\x97), Slanimo ir Valkavisko apskritys, Kameneco apygarda. Padnepr\xc4\x97je vaivadijai buvo priskirta po pus\xc4\x97 Babruisko, Gorval\xc4\x97s, Liubo\xc5\xa1an\xc5\xb3 ir veikiausiai Svislo\xc4\x8d\xc4\x97s vals\xc4\x8diaus. Be to, vaivadijos karinei vadovybei priklaus\xc4\x97 Kobrino ir Pinsko kunigaik\xc5\xa1tyst\xc4\x97s (1556 m. tapo apygardomis). 1452 m. prijungtas Turovas. Trak\xc5\xb3 vaivadija iki XVI a. administracini\xc5\xb3 pertvarkym\xc5\xb3 ap\xc4\x97m\xc4\x97 apie 31 200\xc2\xa0km\xc2\xb2.\n_START_SECTION_\nGyventojai\n_START_PARAGRAPH_\n1775 m. vaivadijoje buvo 55 164 d\xc5\xabmai. 1790 m. vaivadijoje gyveno apie 288 000 gyventoj\xc5\xb3.\n_START_SECTION_\nValdymas\n_START_PARAGRAPH_\nTrak\xc5\xb3 vaivadij\xc4\x85 Abiej\xc5\xb3 Taut\xc5\xb3 Respublikos senate atstovavo Trak\xc5\xb3 vaivada ir Trak\xc5\xb3 ka\xc5\xa1telionas, kiekvienas pavietas \xc4\xaf seim\xc4\x85 rinkdavo po du pasiuntinius. Be to, kiekvien\xc4\x85 paviet\xc4\x85 Lietuvos tribunole atstovavo po du deputatus. Seime vaivadijos atstovai vilk\xc4\x97jo purpurinius kantu\xc5\xa1us su \xc5\xbealiais apvadais ir balt\xc4\x85 \xc5\xbeipon\xc4\x85.'